SKRIFTLIG FORESPØRGSEL E-1905/01

af Pere Esteve (ELDR) til Kommissionen

(28. juni 2001)

Om: Utilbørlig behandling af to skotske turister på Mallorca

I maj måned blev to ældre skotske turister ved ankomsten til lufthavnen i Palma de Mallorca frastjålet deres håndtasker, papirer og pas.

Ved paskontrollen i lufthavnen ønskede turisterne at anmelde tyveriet til det spanske politi. Desuden anmodede de om at få lov til at tage kontakt til konsulatet med henblik på udstedelse af midlertidige pas.

De spanske myndigheder afviste at lytte til de to europæiske borgeres forklaring og den forklaring, som det pågældende rejsebureaus repræsentanter afgav. Det spanske politi fortalte blot de to turister, at de skulle forlade øen og spansk territorium, da de ikke var i besiddelse af pas. På denne måde blev de oplyst om deres øjeblikkelige udvisning med næste fly til Skotland, som afgik tidligt om morgenen næste dag kl. 05.00 lokal tid.

Den ene af de ældre damer, som var 92 år, blev nødt til at tilbringe natten på en hård stol i lufthavnen, hvor hun blev bevogtet af det spanske politi. Den ældre dame er endnu ikke kommet sig over de traumatiske oplevelser fra den nat.

Fordi de havde fået frastjålet deres papirer og som følge af de spanske myndigheders skødesløshed, kunne de to turister ikke fortsætte deres rejse, men blev udvist og behandlet utilbørligt.

EU har tidligere truffet særforanstaltninger til fordel for turister, herunder foranstaltninger, som letter passage af grænserne samt beskytter turisters sikkerhed og materielle interesser. Europa-Parlamentet har anmodet om øget beskyttelse af turisters interesser.

Europa-Parlamentet har endvidere udtalt sig positivt med hensyn til, at alle personer inden for Unionens indre grænser får størst mulig frihed.

På baggrund af den grove karakter af episoden i lufthavnen i Palma de Mallorca og gældende fællesskabsret, for så vidt angår turisme og fri bevægelighed for personer, bedes Kommissionen besvare følgende spørgsmål: Hvad er dens holdning til episoden på Mallorca? Har Kommissionen til hensigt at indgive en formel klage til den spanske regerings officielle repræsentation på Balearerne, som er ansvarlig for det statslige politi? Mener Kommissionen, at politiet eller de spanske myndigheder bør yde erstatning eller på anden måde afhjælpe den skade, der er sket disse ældre turister?

Svar afgivet på Kommissionens vegne af António Vitorino

(7. september 2001)

Kommissionen beklager den behandling, de spanske myndigheder ifølge det ærede medlem har givet de to skotske turister efter tyveriet af disses pas og dokumenter ved ankomsten til lufthavnen i Palma de Mallorca i maj 2001.

Ifølge EF-traktatens artikel 18 (tidligere artikel 8 A) har enhver unionsborger ret til at færdes og opholde sig frit på medlemsstaternes område med de begrænsninger og på de betingelser, der er fastsat i denne traktat og i gennemførelsesbestemmelserne hertil. I fællesskabsbestemmelserne om opholdsret står der, at medlemsstaterne giver statsborgere i medlemsstaterne og deres familiemedlemmer adgang til deres område blot ved fremvisning af et identitetskort eller et gyldigt pas.

På grundlag af disse bestemmelser skal de personer, der er omfattet af opholdsretten, være i besiddelse af et gyldigt pas eller identitetskort. Fællesskabsbestemmelserne siger intet om, hvilke foranstaltninger medlemsstaterne kan vedtage, hvis de fornødne rejsedokumenter ikke foreligger.

Kommissionen anlægger imidlertid den betragtning, at medlemsstaterne under overholdelse af rimelighedsprincippet skal udvise smidighed og gøre det muligt for dem, der er omfattet af opholdsretten, at godtgøre deres identitet på anden vis, inden der vedtages en foranstaltning med henblik på udvisning af området. Med henblik herpå omfatter det forslag til direktiv om unionsborgeres og deres familiemedlemmers ret til at færdes og opholde sig frit på medlemsstaternes område, som Kommissionen vedtog den 23. maj 2001(1), en forpligtelse for de pågældende medlemsstater til at indrømme de unionsborgere eller dem af deres familiemedlemmer, der ikke er i besiddelse af de fornødne rejsedokumenter, alle faciliteter med henblik på at opnå eller fremskaffe de fornødne dokumenter eller få bekræftet eller på anden måde godtgøre, at de er omfattet af retten til fri bevægelighed, inden de afvises.

I betragtning af omstændighederne i den omtalte sag forekommer det, at beslutningen om udvisning fra området, uden at der blev indrømmet de pågældende turister nogen facilitet, herunder muligheden for at sætte sig i forbindelse med deres konsulat med henblik på fremskaffelse af midlertidig dokumentation, er urimelig. Kommissionen agter at forhøre sig hos de spanske myndigheder angående de omtalte forhold.

(1) KOM(2001) 257 endelig udg.